32000D0050
L 019/51
JURNALUL OFÍCIAL AL UNIUNII EUROPENE
DECIZIA COMISIEI
din 17 decembrie 1999
privind cerințele minime pentru inspecția exploatațiilor de creștere a animalelor
[notificată cu numărul C(1999) 4534]
(Text cu relevanță pentru SEE)
(2000/50/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 98/58/CE a Consiliului din 20 iulie 1998 privind protecția animalelor de fermă (1), în special articolul 6 alineatul (3),
întrucât:
(1)
Statele membre prezintă rapoarte Comisiei cu privire la inspecțiile cerute prin articolul 6 din Directiva 98/58/CE.
(2)
Formatul, conținutul și frecvența prezentării rapoartelor de inspecție din partea statelor membre trebuie să fie armonizate și este important să se culeagă informații, atât despre numărul, cât și despre calitatea inspecțiilor, pentru a se evalua dacă este asigurată respectarea Directivei nr. 98/58/CE a Consiliului în statele membre.
(3)
Rezultatele acelor inspecții sunt relevante pentru Comisie pentru a prezenta rapoarte specifice Comitetului permanent veterinar, în temeiul articolului 6 alineatul (2) din Directiva 98/58/CE.
(4)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
(1) Statele membre prezintă Comisiei un raport cuprinzând rezultatele inspecțiilor efectuate în domeniul protecției animalelor din crescătorii.
(2) În lumina dispozițiilor articolului 6 alineatul (3) din Directiva 98/58/CE, raportul trebuie să furnizeze informațiile precizate în anexă.
Articolul 2
Raportul trebuie să fie prezentat Comisiei la fiecare doi ani, până în ultima zi lucrătoare din luna aprilie și pentru prima dată până la 30 aprilie 2002.
Articolul 3
Prezenta decizie intră în vigoare la 1 ianuarie 2000.
Articolul 4
Prezenta decizie se adresează statelor membre.
Adoptată la Bruxelles, 17 decembrie 1999.